Realm of Valor

**Realm of Valor** หรือ **Arena of Valor** หรือย่อว่า **RoV** เป็นเกมโมบาจากเทนเซ็นต์เกมส์ ซึ่งมีที่มาจากเกม ออเนอร์ออฟคิงส์ หรือ คิงส์ออฟกลอรี ซึ่งเป็นเกมแนวโมบาที่พัฒนาและเผยแพร่โดยเทนเซ็นต์เกมส์ สำหรับไอโอเอส, แอนดรอยด์ และ นินเทนโดสวิตช์, สำหรับตลาดนอกจีนแผ่นดินใหญ่ เมื่อเดือนกันยายน 2561 เกมทำรายได้นอกประเทศจีน US$890 ล้านดอลลาร์สหรัฐ

สำหรับเซิร์ฟเวอร์ไทย เปิดตัวให้บริการครั้งแรกในวันที่ 26 ธันวาคม พ.ศ. 2559

## การเล่น

*Realm of Valor* เป็นเกมประเภทโมบาสามมิติในมุมมองบุคคลที่สาม มีสามโหมดหลัก ได้แก่ Grand Battle (5v5) Skirmish (3v3) และ Abyssal Clash และมีโหมดการเล่นอื่น ๆ เพิ่มเติมเข้ามาในภายหลัง เช่น Hook Wars หรือ Duo Deathmatch จุดประสงค์หลักของเกมนี้ คือ การทำลายฐานของฝ่ายศัตรู โดยต้องไล่ทำลายป้อมปราการที่อยู่รอบนอกทั้งสามชั้นเสียก่อน จึงจะสามารถทำความเสียหายต่อฐานได้ ใช้เวลาโดยเฉลี่ยประมาณ 12-18 นาทีต่อเกม ซึ่งอาจจะน้อยกว่าหรือมากกว่าขึ้นอยู่กับสภาวะภายในเกมนั้น ๆ

ผู้เล่นเป็นผู้ควบคุมตัวละคร เรียกว่า "ฮีโร่" โดยฮีโร่แต่ละตัวจะมีทักษะและความสามารถที่เป็นเอกลักษณ์เฉพาะตัวแตกต่างกันไป เมื่อเริ่มเกม ฮีโร่จะอยู่ที่เลเวล 1 ซึ่งสามารถเพิ่มเลเวลได้ด้วยหลายวิธีการ ได้แก่ การสังหารครีป มอนสเตอร์ป่า สังหารผู้เล่นฝ่ายศัตรู ทำลายป้อมปราการ รวมทั้งระยะเวลาในการเล่นก็มีผลในการเพิ่มเลเวล เมื่อฮีโร่มีเลเวลสูงขึ้น ก็จะแข็งแกร่งมากขึ้น ไอเทมที่ซื้อจะอยู่เฉพาะเกม ดังนั้นผู้เล่นทุกคนจึงเท่าเทียมกันในช่วงเริ่มต้นของการเล่น

เมื่อเล่นจบ ผู้เล่นทั้งฝ่ายชนะและแพ้จะได้รับของรางวัล เช่น ทอง ซึ่งสามารถนำไปซื้อฮีโร่ตัวอื่นหรือรูนได้ นอกจากนี้ยังมีโหมดจัดอันดับ ซึ่งผู้เล่นสามารถเข้าร่วมเพื่อแข่งขันกับผู้เล่นอื่นที่มีระดับทักษะใกล้เคียงกัน โดยเมื่อชนะจะได้รับ "ดาว" และเมื่อแพ้จะเสียดาว

Realm of Valor มีโหมดการเล่นหลากหลายรูปแบบ โดยมีโหมด 5v5 หรือเรียกกันว่า Grand Battle เป็นโหมดที่ได้รับความนิยมมากที่สุด ผู้เล่นจะสามารถเลือกฮีโร่ตำแหน่งต่าง ๆ มาเล่นได้ เช่น แครี่ที่สามารถสร้างความเสียหายได้มากแต่มีพลังชีวิตน้อย หรือแทงค์ที่มีพลังชีวิตมากกว่า ผู้เล่นจะต้องร่วมมือกันทำลายป้อมปราการ และทำลายฐานฝ่ายศัตรูในท้ายที่สุด นอกจากนี้ผู้เล่นยังสามารถเลือกที่จะ "ฟาร์มป่า" ซึ่งจะทำให้ได้รับเลเวลมากกว่าและส่งผลต่อเกมเป็นอย่างมาก

นอกจากนี้ยังมีโหมด 3v3 หรือ Skirmish ซึ่งใช้แผนที่ขนาดเล็กกว่ามาก โดยจะมีป้อมปราการเพียงป้อมเดียว โหมดนี้ออกแบบมาเพื่อความสนุกและใชระยะเวลาการเล่นน้อย สำหรับผู้เล่นที่มีเวลาไม่มากในการเล่น โดยใช้เวลาเฉลี่ยแค่ 4-6 นาที Abyssal Clash เป็นโหมดการเล่นที่ผู้เล่นทุกคนจะถูกสุ่มฮีโร่ให้เล่น และมีสองป้อมปราการที่ต้องทำลายเพื่อให้เข้าถึงฐานได้

### ฮีโร่

ผู้เล่นแต่ละคนจะควบคุมฮีโร่เพียงหนึ่งตัว ปัจจุบันมีฮีโร่ทั้งหมด 84 ตัวที่สามารถเล่นได้ ฮีโร่แต่ละตัวจะมี "หน้าที่" ซึ่งอธิบายถึงรูปแบบการเล่น และ "จุดเด่น" ซึ่งลักษณะเด่นของฮีโร่ตัวนั้น บางฮีโร่มีสองหน้าที่ บางฮีโร่มีสองจุดเด่น และบางฮีโร่ก็ไม่มีจุดเด่นเลย

ก่อนเริ่มเกม ผู้เล่นทุกคนจะต้องเลือกฮีโร่หนึ่งตัวสำหรับเล่น ฮีโร่ที่ผู้เล่นแต่ละคนเลือกได้นั้นจะแตกต่างไปตามจำนวนฮีโร่ที่พวกเขามี ทุกสัปดาห์ จะมีฮีโร่จำนวน 10 ตัวเปิดให้เล่นฟรีชั่วคราว ผู้เล่นสามารถลองฮีโร่ตัวนั้นได้โดยไม่ต้องซื้อมา

ฮีโร่มีทั้งหมด 6 หน้าที่หลัก ๆ ได้แก่ แทงค์ ไฟต์เตอร์ เมจ แครี่ แอสซาซิน และซัพพอร์ต และมีหน้าที่ย่อยลงไปอีกเป็นจำนวนมาก เช่น โรมมิง

### สกิลชาเลนเจอร์

ผู้เล่นสามารถเลือกสกิลชาเลนเจอร์ได้หนึ่งอย่างก่อนเริ่มเกม สกิลชาเลนเจอร์นี้จะส่งผลต่อเกมเป็นอย่างมาก และมีคูลดาวน์เยอะแต่ไม่ใช้มานา

### รูน

รูนเป็นอุปกรณ์เสริมค่าสถานะฮีโร่อย่างหนึ่ง ซึ่งผู้เล่นจะต้องเลือกไว้ก่อนเริ่มเกม

## อ้างอิง

1. ↑ ยังคงเป็นชื่อทางการในเซิร์ฟเวอร์ไทย และเป็นชื่อที่ผู้เล่นในเซิร์ฟเวอร์ไทยใช้
2. ↑ https://game.mthai.com/online-games/90116.html
3. ↑ https://www.arenaofvalor.com/
4. ↑ https://mgronline.com/game/detail/9600000000834
5. ↑ https://mgronline.com/game/detail/9600000000834